Ivar Mauritz-Hansen

Ivar Mauritz-Hansen (født 1897 i Drøbak, død 1972) var en norsk tegneserietegner, illustratør og reklamemann.  Mauritz-Hansen er mest kjent for å være tegneren av tegneseriene Professor Tanke og Nils og Blåmann. 

I 1922 ble Mauritz-Hansen ferdig på arkitektlinjen ved høyskolen i Trondheim NTH, men fikk seg ikke jobb som arkitekt. I studietiden hadde han hatt sommerjobber i avisa Tidens Tegn, og blant annet prøvd seg med en tegneserie – «Onkel Brombass». Han fikk nå fast arbeid i denne avisen og fikk nå samtidig muligheten til å utvikle sitt tegnerserietalent. Ivar Mauritz-Hansen skapte flere tegneserier i Tidens Tegn, bl.a: «Detektiv Luresen», «Råd for uråd», «Jumbo» og til slutt, i 1924, «Professor Tanke».

På 1920-tallet samarbeidet han også på flere bokprosjekter med forfatteren Karen Sofie Hanssen, som vanligvis brukte pseudonymet Nicolette. I 1923 ga de ut boken To på vidda, under pseudonym; på tittelbladet står det «skrevet av Tore og tegnet av Koll». Boken er en fortelling på vers som åpner slik: «Jeg heter Tore og broren min Koll / jeg er elve og Tore er tolv.»

I 1927 ble Mauritz-Hansen frilanser. Han ble mer knyttet til forlag og reklamebyråer. Gjennom reklamebyråene kom han i kontakt med Sigurd Winsnes. I juni 1927 startet Winsnes (tekst) og Mauritz-Hansen (tegninger) tegneserien «Nils og Blåmann» i magasinet Illustrert Familieblad. Serien ble straks meget populær. 

Paret Mauritz-Hansen og Winsnes kjøpte reklamebyrået Høydahl-Ohme i 1930. Dette firmaet ble i løpet av få år et av de fremste i bransjen, med over 70 ansatte. Nils og Blåmann gikk inn som selskapets eiendom, og rentegning, tusjing osv. ble besørget av ansatte i firmaet.

 Bibliografi (utvalg) 
 1923: To på vidda, Olaf Norlis forlag – tekst av Nicolette, illustrasjoner av Ivar Mauritz-Hansen
 1925: Per kommer stadig forsent på skolen – tekst av Nicolette, illustrasjoner av Mauritz-Hansen
 1935: Per kommer stadig forsent på skolen – tekst av Nicolette; nyutgivelse med nytt omslag

 Referanser 

 Eksterne lenker 
 Ivar Mauritz-Hansen i Norsk biografisk leksikon

Kategori:Norske tegneserieskapere
Kategori:Norske tegnere
Kategori:Norske illustratører
Kategori:Personer fra Frogn kommune
Kategori:Fødsler i 1897
Kategori:Dødsfall i 1972